Drie sterf in Mfuleni-botsingDrie mense is Sondag dood nadat ŉ bakkie en ŉ vragmotor in Mfuleni in die Wes-Kaap gebots het. Werner Vermaak, woordvoerder van ER24, sê die bakkie het na die botsing aan die brand geslaan. Hy sê drie insittendes was in die brandende bakkie vasgekeer en is op die toneel dood verklaar. Vermaak sê die vier insittendes van die vragmotor het ernstige beserings opgedoen. “Een van die insittendes van die vragmotor was vasgekeer en moes met meganiese toerusting uit die wrak verwyder word.” Die beseerdes is na nabygeleë hospitale geneem vir verdere behandeling. Die oorsaak van die ongeluk word ondersoek.